પછાત જ્ઞાતિઓને અનામતના લાભ આપવાનું ચાલુ થયું ત્યારથી મુશ્કેલી ઊભી થઇ કારણ કે કઇ જ્ઞાતિ પછાત છે અને તેની સંખ્યા અને હાલત અંગે સરકાર અને આગેવાનો બંનેએ અંધારામાં ફાંફાં મારવાનો વખત આવ્યો. અનામતના લાભ મેળવવા માટે દરેક જ્ઞાતિ વચ્ચે પછાત ગણવાની હરીફાઇ શરૂ થઇ છે. એક જમાનામાં પછાતપણું શરમજનક ગણાતું હતું અને દરેક જ્ઞાતિ પોતાને પ્રગતિશીલ ગણવામાં ગૌરવ ધરાવતી હતી. પણ નક્કર ભૌતિક લાભ મળતા થયા ત્યારથી પછાતપણું ગૌરવપ્રદ ગણાય છે. મરાઠાઓ, પાટીદારો, જાટ, ગુર્જરો બધા પોતાને ગરીબ અને પછાત ગણવાની કોશિશ કરે છે.